Ružomberok – Zatiaľ bez pokuty skončia vodiči, ktorí porušia všeobecno-záväzné nariadenie o obmedzení pohybu mobilných zdrojov znečistenia v meste. Nariadenie, ktoré schválili ružomberskí mestskí poslanci, zakazuje akýkoľvek pohyb nákladných áut a kamiónov mimo hlavných ciest a priemyselnej zóny.
"Podľa dohody s vedením mesta robíme prvý mesiac, odkedy nariadenie platí, medzi vodičmi osvetu. Nepokutujeme ich, ale riešime dohovorom," uviedol Ivan Stromko, náčelník Mestskej polície v Ružomberku. Podľa náčelníka k ukladaniu pokút pristúpia mestskí policajti počas budúceho mesiaca. Každý priestupok zdokumentujú a vo väčšine prípadov odovzdajú na ďalšie konanie príslušnému oddeleniu na mestskom úrade. Nariadenie platí necelý mesiac, mestskí policajti ho, podľa náčelníkových slov, ešte nemôžu vyhodnotiť. "Určite sa obmedzí parkovanie nákladných áut v meste," povedal I. Stromko.
Nariadenie schválili poslanci mestského zastupiteľstva na septembrovom zasadnutí. Jeho cieľom je zabrániť parkovaniu nákladných áut a kamiónov najmä na sídliskách. Problém, podľa Jána Petreka, vedúceho oddelenia stavebného práva a životného prostredia Mestského úradu v Ružomberku, trápi obyvateľov už niekoľko rokov. Nariadenie neplatí pre vozidlá dopravnej obsluhy a tie automobily, ktoré zásobujú stavebnú činnosť podľa stavebného povolenia, udržiavacích prác alebo ohlásenia. Za porušenie môže mesto udeliť maximálne trojtisícovú pokutu.